
Puolisoni, sielunkumppanini kuolemasta on kulunut vuosi. Ensimmäiset seitsemän viikkoa -kirjani kertoi ajasta heti menetyksen jälkeen kuvaten epätodellisia tunnelmia, musertavaa surua ja toivon pilkahduksia. Tämän kirjan runoissa tarina jatkuu. Suru kevenee vähitellen, fyysiset ja henkiset voimavarat alkavat palautua, tulevaisuuden suunnitelmat ja toivo korvaavat näköalattomuuden. Elämä alkaa nykiä hihasta kutsuen mukaansa! En voinut uskoa, että niin käy, enkä uskonut, että haluaisin vastata kutsuun.

Elämänkumppanin menetys koskettaa suurta osaa ihmisistä jossakin elämänvaiheessa. Vaikka kokemus on yleinen ja universaali, menetyksen kokeneesta saattaa tuntua, että hän on yksin kokemuksensa kanssa. Siksi on arvokasta jakaa kokemuksia eri tavoin, eri foorumeilla ja formaateissa, puhuen, kirjoittaen, taiteen keinoin, tuttavien kesken, vertaistukiryhmissä ja niin edelleen.

Elämän jatkumiseen ei jaksa eikä ehkä haluakaan uskoa suuren menetyksen jälkeen, mutta on arvokasta tietää, että elämän jatkuminen on mahdollista - jopa todennäköistä. Kuolema, elämän rajallisuus ja arvaamattomuus ovat edelleen ajatuksissani usein. Se on hyvä asia. Se kannustaa elämään.

Kuolema kirkastaa katseen

Miksi tarraudumme elämään,

omaamme ja toisten,

vielä silloinkin kun on selvää,

että olisi aika hellittää.

Kun Kuolema on jo ovella odottamassa

ystävällinen ilme kasvoillaan, myötätuntoisena,

käsi ojennettuna tervehdykseen,

me vielä vaadimme antibiootteja

ja elämää ylläpitäviä hoitoja.

Pelkäämme, sitähän se on.

Ymmärrettävää toki.

Vasta Kuoleman kohtaaminen

riittävän läheltä,

riittävän henkilökohtaisesti,

voi hälventää pelon,

auttaa näkemään selvemmin.




Elämä, prosessi

Yhteinen matkamme hioi meidät lempeämmiksi,

sovitti särmistämme niin hienot liitokset,

että joskus oli vaikea sanoa,

mihin minä lopuin ja mistä sinä aloit.

Monta kertaa annoimme jonkin vanhan itsessämme kuolla,

teimme tilaa uuden syntymälle.

Ja nyt kun et enää kulje kanssani fyysisenä olentona,

jokin minussa on kuollut ja jotakin uutta syntyy taas.

Elämä on syntymän ja kuoleman prosessi

luonnossa, yksilöissä, suhteissa,

kaikkialla.




Melankolia kukkii syksyllä

Olen huomannut, että ainut asia,

joka pystyy työntämään

luonteeni hienoisen melankolian

mielen taka-alalle

on rakkaus.

Nyt kun sinä, elämäni ilo ja valo olet poissa,

rakkaus ja melankolia

istuvat yhdessä mieleni puutarhassa,

haaveilevat syksyisestä Pariisista.

En tosin ole käynyt siellä, Pariisissa.

Haaveilen kyllä.




Kaipaan

Elokuun lämpimät, lempeät illat

havisuttavat haavan lehtiä

keveillä henkäyksillään,

maalaavat maiseman keltaisella,

kultaisella valolla.

Voi rakkaani kuinka kaipaan sinua

tällaisina iltoina.

Kaipaan sitä tulevaisuutta,

joka ei saanut tapahtua,

terassilla illan hiljaisuudessa

yhdessä nautittuja kotiviinilasillisia.

Elokuun illat ovat edelleen kauniita,

haavan lehtien havina musiikkia korvilleni,

mutta sinun valossasi

maailmani värit olivat kirkkaammat,

sydämeni laulu soi kauniimmin

duettona kanssasi.




Kiitos rakkaudesta

Sinä rakastit minua

lempeästi, omistautuen, uskollisesti,

kärsivällisesti, ymmärtävästi,

kiinnostuneena,

suojellen, auttaen, tukien.

Sinä rakastit minua kun olin fiksu

ja silloinkin kun en ollut,

ja erityisesti silloin kun pelkäsin,

epäröin, olin surullinen.

Sinä rakastit minua niin paljon,

että lopulta

opin rakastamaan ja arvostamaan itseäni.




Osaanhan minä

En ole oppinut olemaan onnellinen itsekseni,

moitiskelen mielessäni.

Sellainen tyynen onnellinen,

ihan muuten vain.

Paitsi tietenkin silloin,

joskus,

kun luen runoja tai kirjoitan niitä,

tai meditoin tai luen kiinnostavaa kirjaa

tai kun istun metsässä

lämpimällä kalliolla

ja kimalaiset ja tuuli hymisevät.

Niin…

Oikeastaan...

Hymyilen.




Ihmeitä

On aikaa istuskella, ajatella, höpistä yksinään,

ihmetellä elämää.

Sellaisessa tilanteessa

on oma viehätyksensä, rikkautensa.

Kuinka yltiöpäistä on yrittää ymmärtää

maailmankaikkeutta,

kun jo maapallon mittakaavan asiat ylittävät ymmärryksen.

Seuraavaksi menen kävelylle.

Jos tiellä on tänäänkin pikkuruisia rupikonnia,

ohjaan ne varovasti tien sivuun

ja ihmettelen niitäkin.

Ihmeitä mikro- ja makrokoossa,

yläpuolella, alapuolella, ympärillä.

Ihmeitä.




Ikuinen valo

Sinä rakkaani olet edelleen,

kuoleman rajan takaakin,

aurinko ja kuu lyhdyssäni.

Sinun valosi ohjaa silloinkin,

etenkin silloin,

kun oma valoni uhkaa himmetä.




Nimikkeen automaattinen analysointi tietojen, erityisesti mallien, trendien ja korrelaatioiden, saamiseksi tekijänoikeuslain 13b § ("tekstin- ja tiedonlouhinta") mukaisesti on kielletty.

Työn automaattinen analysointi tietojen saamiseksi erityisesti kuvioista, suuntauksista ja korrelaatioista ("tekstin ja tietojen hakeminen") on kielletty.

